b'\n_START_ARTICLE_\nTutankhamon\n_START_SECTION_\nEl\xc3\xa4m\xc3\xa4\n_START_PARAGRAPH_\nTutankhamonin is\xc3\xa4 oli farao Akhenaten. H\xc3\xa4nen \xc3\xa4itins\xc3\xa4 oli joku kuningatar Tejen viidest\xc3\xa4 tytt\xc3\xa4rest\xc3\xa4 - Ekhnatonin sisaresta. Tutankhamonin vanhemmat olivat sisaruksia, mik\xc3\xa4 oli tavallista Egyptin hallitsijasuvuissa, sill\xc3\xa4 jumalalliseen sukuun ei haluttu sekoittaa tavallisia kuolevaisia. Tutankhamonin \xc3\xa4iti\xc3\xa4 ei kuitenkaan ole kyetty tunnistamaan. H\xc3\xa4nell\xc3\xa4 oli ainakin yksi sisarpuoli, Ankhesenpaaten (my\xc3\xb6hemmin Ankhesenamon), josta my\xc3\xb6s tuli h\xc3\xa4nen vaimonsa. Tutankhamonilla ei tiedet\xc3\xa4 olleen poikia, mutta h\xc3\xa4nen haudastaan l\xc3\xb6ytyneet kaksi kuolleena syntyneen tytt\xc3\xb6lapsen muumiota lienev\xc3\xa4t h\xc3\xa4nen tytt\xc3\xa4ri\xc3\xa4\xc3\xa4n._NEWLINE_Akhenatenin perustaman monoteismin jakso p\xc3\xa4\xc3\xa4ttyi Tutankhamonin hallituskaudella, kun vanhat jumalat nostettiin takaisin p\xc3\xa4\xc3\xa4asialliseksi palvonnan kohteeksi ja Atonista tuli taas yksi jumala muiden joukossa. Tutankhamon muutti my\xc3\xb6s nimens\xc3\xa4 todistaakseen Amonin-papeille tukevansa Amon-jumalaa. Silti faarao Horemheb poisti Tutankhamonin ja Akhenatenin hallitsijaluettelosta heid\xc3\xa4n kuolemansa j\xc3\xa4lkeen, sill\xc3\xa4 heit\xc3\xa4 pidettiin syntyper\xc3\xa4ns\xc3\xa4 takia kerettil\xc3\xa4isin\xc3\xa4.\n_START_SECTION_\nKuolema\n_START_PARAGRAPH_\nTutankhamonin kuolemansyist\xc3\xa4 on useita oletuksia. Aiemmin h\xc3\xa4nen on oletettu kuolleen malariaan ja mahdollisesti K\xc3\xb6hlerin tautiin. Muumion jalan luista saaduista n\xc3\xa4ytteist\xc3\xa4 tehdyn tutkimuksen mukaan faarao kuoli sirppisoluanemiaan. Er\xc3\xa4iden tutkimusten perusteella farao kuoli taistelussa j\xc3\xa4\xc3\xa4ty\xc3\xa4\xc3\xa4n hevosvaunun yliajamaksi. Vammautumisteoriaa tukee esimerkiksi se, ett\xc3\xa4 ruumiissa ei ole syd\xc3\xa4nt\xc3\xa4, ja Tutankhamon on ainoa faarao joka on haudattu ilman syd\xc3\xa4nt\xc3\xa4. Syd\xc3\xa4n olisi vaurioitunut iskussa vasemmalle puolen ruumista. Er\xc3\xa4s sein\xc3\xa4lt\xc3\xa4 l\xc3\xb6ydettu maalaus kuvastaa yksityiskohtaisesti taistelua, jossa Tutankhamon todenn\xc3\xa4k\xc3\xb6isesti kuoli._NEWLINE_Uudemman tulkinnan mukaan n\xc3\xa4in ei kuitenkaan ole, vaan useimmat Tutankhamonin ruumiin vammoista ovat aiheutuneet h\xc3\xa4nen kuolemansa j\xc3\xa4lkeen. Ruumiin palovammat ovat seurausta huonosta (todenn\xc3\xa4k\xc3\xb6isesti liian kiireellisest\xc3\xa4) palsamoinnista. Ruumiin \xc3\xb6ljyt ja kangas ovat syttyneet tuleen hapettuessaan.'